Grad Split ove godine s 15 tisuća kuna financira Udrugu hrvatski vitezovi ratni veterani 90/91 koja je, prema informacijama Grada Splita, još 2016. godine brisana iz Registra udruga i koju Grad Split sudskim putem pokušava iseliti iz prostora u Šižgorićevoj ulici 1, u Splitu naravno, gdje vodi ilegalni kafić.

>> Ovo je ilegalni kafić braniteljske udruge u Splitu. Nema računa, pije i policija

Ne, u prethodnoj rečenici nismo napravili niti jednu grešku, ona samo lijepo opisuje da Gradom, kojim upravlja koalicija HDZ-a i Hrvatske građanske stranke Željka Keruma zapravo vlada kaos. Zanimaju vas detalji? Pročitajte, nećete požaliti.

Ilegalni kafić u prizemlju zgrade

Kao što smo nedavno pisali, u broju 26. Službenog lista Grada Splita objavljena je informacija da je Povjerenstvo za ocjenjivanje kvalitete/vrijednosti projekata i programa braniteljskih udruga - čije članove u Gradu ne žele otkriti - spomenutoj udruzi u ovoj godini dodijelilo ukupno 15 tisuća kuna i to deset tisuća za "Obilazak gradova i područja RH stradalih u Domovinskom ratu ili značajnih po povijesnim, vjerskim i kulturnim događajima" te pet tisuća za "Obilježavanje obljetnice vojno-redarstvene akcije 'Oluja 95'."

Pisali smo i da dotična udruga u gradskom prostoru, u prizemlju stambene zgrade u Šižgorićevoj ulici 1, vodi ilegalni kafić u kojem prodaje piće "na crno", bez računa. Na tu su činjenicu mediji upozoravali još prije deset godina, okolni stanari pisali su peticije, ali ništa se nije promijenilo. Kafić nesmetano posluje, a na vratima mu piše "Pikado klub Vedora."

Gradski Odsjek za suradnju s braniteljima i braniteljskim udrugama na Indexovo je pitanje odgovorio: "Zajednica udruga Hrvatski vitezovi ratni veterani 90/91, koristi prostor na adresi Šižgorićeva 1, a kojega su članovi kuglački klub, boćarski klub i pikado klub Vedora, a temeljem Sporazuma između Zajednice i pikada kluba Vedora. Zajednica je dostavila potvrdu u kojoj stoji kako nemaju duga po osnovi svih davanja".

No, prava čuda tek slijede.

Tekst se nastavlja ispod oglasa

Vijećnik stranke Pametno Jakov Prkić ovih je dana dobio odgovor Odsjeka za gospodarenje imovinom pri Službi za gospodarenje gradskom imovinom Grada Splita, s potpisom ovlaštenog pročelnika Ivana Leke, u kojem jasno stoji da je Udruga hrvatski vitezovi-ratni veterani 90/91 bivši zakupnik poslovnog prostora u Šižgorićevoj 1 te da je, pazite ovo, rješenjem Trgovačkog suda "koje je postalo pravomoćno dana 19. 05. 2016. g. udruga brisana iz Registra udruga Republike Hrvatske".

Leko piše da je predsjedniku Udruge Velimiru Ramljaku "upućen poziv za vraćanje poslovnog prostora te je isti obaviješten o dostavi pošiljke. Budući on to nije učinio, Služba za gospodarenje gradskom imovinom je izvršila očevid predmetnog poslovnog prostora te je utvrđeno kako se prostor i dalje koristi, a na ulaznim vratima je istaknut natpis Pikado klub Vedora 2017. Obzirom kako se predmetni poslovni prostor koristi bez valjanog pravnog osnova, pokrenut je sudski postupak ispražnjenja i predaje predmetnog poslovnog prostora protiv bespravnog korisnika Pikado klub Vedora 2017."

Bez kompromisa s predsjednikom

Dakle, ako i dalje ne vjerujete u ovo što ste pročitali ili mislite da ste nešto pogrešno razumjeli, ponavljamo: Odsjek za branitelje Grada Splita financira udrugu koja je prema Odsjeku za gospodarenje imovinom istog tog Grada Splita, izbrisana iz Registra udruga i bespravno koristi gradski prostor. I koju sudskim putem pokušava deložirati.

Nedavno, kad smo pisali o ovome, popričali smo s izvjesnim Josipom Listešom. On je potpisnika teksta, u ime udruge, nazvao budaletinom. Nekoliko dana kasnije nazvao nas je njezin predsjednik Ramljak, ali nismo postigli ni osnovni kompromis: inzistirali smo na izjavi, a on na susretu u "prostorijama udruge".

S obzirom na kaos u gradskim službama, pod vodstvom gradonačelnika Andre Krstulovića Opare, ne znamo ni što bismo pitali Ramljaka.

Grad smo zamolili za komentar međuresorne zbrke. Oglasi li se, prenijet ćemo vam.

